Sarjassamme tilastotieteilijä naputtaa.

Mielipidetutkimuksia ei tehdä niin, että kysytään tuhannelta vastaajalta, ketä kannatatte ja jos 250 kannattaa demareita, demarien kannatusarvio olisi 25 %. Tällainen johtaisi otantavirheiden takia aivan metsään.

Vastaajilta kysytään, ketä äänestäisit nyt ja ketä äänestit viimeksi. Vastaukset, joissa kannatettiin demareita viimeksi ja kannatetaan nytkin, eivät vaikuta tulokseen (juuri) mitään, vaan laskelma perustuu puoluekantaansa vaihtaneisiin. Jos kukaan ei kertoisi vaihtaneensa puoluetta, kannatusarvioksi tulisi edellisten vaalien tulos.

Tämä menetelmä ei ole niin herkkä sille, että otokseen on valikoitunut jonkin puolueen kannattajia liikaa tai jonkin puolueen kannattajat jättävät useammin vastaamatta. Näin saadut estimaatit ovat myös satunaisvaihtelumielessä tarkempia, vaikka vaihteluväli yleensä ilmoitetaankin jostain minulle tuntemattomasta syystä satunnaisotoksen mukaisena ja siis liian leveänä. (Oikein laskeminen liian vaikeata? Simuloikaa!)

Neljän vuoden aikana tulee kuitenkin runsaat 200 000 uutta äänestäjää ja noin 200 000 poistuu. Uusilta äänestäjiltä kysytään ja heidän vastauksensa otetaan huomion estimaateissa, mutta hautausmailla ei käydä kysymässä mitään aiemmasta äänestyskäyttäytymisestä.

Noissa 200 000:ssa poistuneessa äänestäjässä on noin 70 000 demaria. Tätä mielipidetutkimuslaitokset eivät ymmärtääkseni oteta kannatusarvioissaan huomioon.

Tätä ei pitäisi olla vaikeata korjata, jos käytettävissä on vanhoja tutkimuksia.